SKRIFTLIG FORESPØRGSEL E-2331/03

af Olivier Dupuis (NI) til Kommissionen

(16. juli 2003)

Om: Afstemning om en frihedsbegrænsende lovgivning

Den 9. juli 2003 blev lovgivningsrådet i Hongkong indkaldt med henblik på den endelige vedtagelse af en anti-omstyrtningslov, der sigter på i lovgivningen i den tidligere britiske koloni at indføre de samme repressive foranstaltninger som dem, der anvendes af myndighederne i Beijing over

for Falun Gong, de hemmelige trossamfund og de politiske modstandere. Presseagenturerne har offentliggjort de vigtigste punkter i denne lov: livsvarigt fængsel for de skyldige i højforræderi, oprør, løsrivelse eller omstyrtning; øgede beføjelser for sikkerhedsstyrkerne i forbindelse med anholdelse og ransagning af mistænkte samt forbud mod organisationer, der allerede er erklæret ulovlige i det kontinentale Kina.

Hvilke yderligere oplysninger råder Kommissionen over i forbindelse med denne bestemmelse? Hvilke initiativer agter Kommissionen at tage for at afværge vedtagelsen af en foranstaltning, som mange hundrede tusinde borgere fra den tidligere britiske koloni har demonstreret imod i den seneste tid? Er Kommissionen enig i, at Beijing ved at handle på denne måde som den første er ved at bryde den tvivlsomme teori om et land, to systemer, og at der som følge heraf er alvorlig fare for, at Hongkong ikke fortsat kan være en undtagelse inden for det kinesiske territorium, hvad angår respekten for de mest elementære menneskerettigheder?

Svar afgivet på Kommissionens vegne af Christopher Patten

(12. august 2003)

Kommissionen følger opmærksomt med i Hongkongs vedtagelse af en national sikkerhedslovgivning i henhold til artikel 23 i basisloven for det særlige administrative område. Kommissionen har siden processens start indhentet meget detaljerede oplysninger fra forskellige kilder.

Uden at bestride, at artikel 23 giver Hongkongs regering en forfatningsmæssig lovgivningspligt, ønsker Kommissionen, at den kommende lovgivning beskytter menneskerettighederne for Hongkongs borgere, således som det er garanteret i basisloven, og overholder det særlige administrative områdes internationale forpligtelser, navnlig FN's to pagter om menneskerettigheder.

EU har med fire successive erklæringer givet udtryk for sin bekymring over de foranstaltninger, som regeringen oprindelig foreslog, herunder navnlig den alt for vage definition af oprørshandlinger og opstande samt bestemmelserne om statshemmeligheder. Hongkongs myndigheder er flere gange blevet gjort bekendt med disse holdninger gennem trojkalederne af missionen.

EU har i sin seneste erklæring fra den 16. juli 2003 med tilfredshed noteret sig tre nye ændringsforslag fra regeringen samt at lovforslagets behandling i det lovgivende råd er blevet udskudt, hvilket skulle gøre det muligt at føre en mere seriøs debat om lovforslagene i det hongkongske samfund. EU minder ligeledes om, at den ønsker, at Hongkong med tiden indfører almindelig valgret, hvilket er basislovens endelige mål.

Kommissionen vil fortsat følge udviklingen i artikel 23-spørgsmålet på nært hold, hvad angår både den nye offentlige høring, lovens vedtagelse og fremtidige anvendelse samt udviklingens overensstemmelse med princippet om ét Kina med to systemer.